作者:李曾伯
標題:沁園春
內容:漫浪江頭，三聽秋砧，一登故臺。望煙蕪莽蒼，令人目斷，風檣掀舞，何日眉開。把酒新亭，圍棋別墅，老氣當時何壯哉。江東事，百年無恙，全是時才。紛然競付輕埃。還水繞賞心東向淮。嘆阿奴儕悲，因人碌碌，乃翁材略，餘地恢恢。鳳闕天高，鷺洲潮落，約取白鷗歸去來。闌干外，英雄陳跡，一醁瓊杯。